Instruction: Donat aquest text, resumeix els punts principals.

Context:
El Centre de Convencions Internacional de Barcelona (CCIB), gestionat per GL events, ha aconseguit l'or en la categoria de "Millor Centre de Convencions Internacional" en la 8 edició dels Prevue Visionary Awards.
El guardó l'atorga la revista "Prevue Meetings & Incentives", una de les més prestigioses i influents de la indústria dels esdeveniments als Estats Units (EUA).
Els premis s'atorguen anualment per reconèixer les destinacions, hotels, ressorts, línies de creuers, centres de convencions, aerolínies i altres agents de la indústria que són més innovadors.
Els lectors i el conseller assessor de la revista han votat en 37 categories i la publicació ha anunciat els guanyadors en l'edició d'aquest novembre/desembre.
Sobre els premiats, destaquen que "els seus innovadors enfocaments per a les reunions, incentius i convencions estan transformant la indústria tal com la coneixem".
L'any passat, la revista Prevue va incloure per primera vegada la categoria de centres de convencions i, aquest 2019, el CCIB ha obtingut l'or en la categoria de "Millor Centre de Convencions Internacional" mentre que la plata ha estat per al Metro Toronto Convention Centre.
Aquest és el primer guardó que el CCIB aconsegueix al continent americà.
Se suma a altres prestigiosos reconeixements obtinguts pel centre barceloní, com els M&IT Awards del Regne Unit on el CCIB ha estat premiat en set ocasions en la categoria de "Millor Centre de Convencions a l'estranger", aconseguint l'or el 2017, dues plates (2008, 2016) i quatre bronzes (2007, 2012, 2015 i 2018).
El sector reconeix en tots els premis les instal·lacions del recinte del Fòrum -una de les més importants del sud d'Europa per acollir congressos i convencions- i la seva oferta per oferir esdeveniments sostenibles.
La gestió mediambiental forma part de les polítiques de Responsabilitat Social Corporativa (RSC), un dels pilars del CCIB per millorar l'entorn i la ciutat amb un alt component social.
En aquest sentit, a més de l'impacte econòmic de gairebé 500 milions d'euros anuals i la generació de llocs de treball, el centre destina cada any el 0,7% de la facturació a projectes solidaris amb la cessió gratuïta d'espais, donacions de materials i aliments i aportacions econòmiques.
El 2018, el CCIB va destinar 240.000 euros a 40 projectes solidaris i, aquest 2019, superarà les xifres i la participació en iniciatives solidàries gràcies a l'increment de l'activitat que tornarà a marcar rècords.
Sobre CCIB i GL Events
El Centre de Convencions Internacional de Barcelona (CCIB) és un dels recintes congressuals de més envergadura del sud d'Europa, amb capacitat per acollir esdeveniments de fins a 15.000 delegats.
El recinte compta amb més de 100.000 m2 multifuncionals que inclouen el Centre de Convencions i l'Auditori Fòrum CCIB, espais en els quals, des de la seva obertura el novembre de 2004 i fins al 2018, han acollit més de 1.370 esdeveniments de tota mena i prop de 6,3 milions de delegats i visitants.
En aquests anys, el centre ha generat un impacte econòmic acumulat a la ciutat superior als 4.440 milions d'euros.
GL events CCIB SL és l'empresa gestora del recinte congressual, participada per l'Ajuntament de Barcelona (12%), el Gremi d'Hotels de Barcelona (8%) i l'empresa francesa GL events (80%), líder europeu en la gestió d'espais i logística de grans esdeveniments.
Amb seu a Lió, GL events cotitza a la borsa de París i té tres línies de negoci que li han permès facturar 1.040,5 milions d'euros el 2018: GL events Life, GL events Exhibitions i GL events Venues.
En aquest últim àmbit, el grup opera 50 espais per a esdeveniments (palaus i centres de congressos, parcs d'exposicions i sales multifuncionals), amb més d'1 milió de m2 de superfície comercialitzable a 27 destinacions com París, Brussel·les, La Haia, Londres, Istanbul, Ankara, Xangai, Sao Paulo o Rio de Janeiro, on l'empresa es troba en ple procés de creixement.
A més, GL events Exhibitions compta amb més de 250 salons professionals en propietat i GL events Live disposa d'una dilatada experiència en la prestació de serveis logístics i estructures temporals a prestigioses cites esportives i d'altres àmbits a nivell internacional com l'Exposició Universal de Milà, la reunió anual de l'FMI i del Banc Mundial a Lima i, el 2016, els Jocs Olímpics de Rio de Janeiro, l'Eurocopa de França o la COP22 de Marràqueix.
(L'ACN no assumeix cap responsabilitat derivada de la informació d'aquest comunicat i no respon davant tercers sobre el seu contingut)

Response: El Centre de Convencions Internacional de Barcelona (CCIB) rep l’or als VIII Prevue Visionary Awards en la categoria de “Millor centre de convencions internacional”. Es tracta del guardó que atorga la revista més prestigiosa del sector d’esdeveniments als Estats Units, “Prevue Meetings & Incentives”. El CCIB, gestionat per GL events, ja ha estat guardonat en altres certàmens del Regne Unit.


Instruction: Donat aquest text, resumeix els punts principals.

Context:
El document-esborrador del Pla General proposa una major integració dels grups perifèrics del districte Sud amb les vies urbanes i les infraestructures de la ciutat consolidada.
Aquesta és una de les principals propostes que s’han exposat avui en la reunió del procés participatiu en els barris sobre el Pla General que ha abordat el planejament de la zona denominada Estepar-connexió amb Almassora.
Es tracta de grups com Roquetes, Sant Andreu, Sant Bernat, Sant Francesc, La Unió, que es catalogarà com a sòl urbà, o el Grup Lourdes així com altres zones edificades en l’avinguda València, Gran Via i camins Pi Gros i Roquetes.
En el plànol urbanístic, es preveu acabar les zones semi-urbanitzades, proposant en alguns casos xicotetes ampliacions de l’àmbit urbà/urbanitzable aconseguint una vora de ciutat ordenat i integrat amb el paisatge.
Un exemple seria una ampliació de 8.600 metres quadrats del sòl d’ús terciari, dotacional o verd en el Grup Sant Andreu per a desenvolupar aquella infraestructura que demanden els veïns i que servirà per a completar la trama urbana.
A més, també es dissenyen àmbits de minimització d’impactes dins del sòl no urbanitzable en els quals existeixen nuclis d’habitatge consolidat amb una certa densitat i compacitat.
Sobre aquests nuclis es podran establir mesures que minimitzen el seu impacte territorial a través de la redacció de plans especials de minimització d’impactes.
El regidor d’Ordenació del Territori, Rafa Simó, també ha apuntat que aquesta major connexió no solament es planteja en l’urbanístic “sinó també amb el desenvolupament de diversos eixos ciclistes i per a vianants que garantisquen la connexió segura dels grups perifèrics amb el centre de la ciutat”.
L’edil ha defensat que “viure en un barri perifèric no ha de significar viure aïllat de la ciutat i la proposta d’ordenació urbanística que plantegem en aquesta zona i en altres similars plasma aquesta voluntat de cosir i integrar als barris”.
La reunió ha comptat amb la participació de la regidora de l’Activitat Econòmica i Ocupació, Patricia Puerta i de la vicealcaldessa, Ali Brancal, a més del regidor d’Ordenació del Territori, Rafa Simó, el qual s’ha encarregat d’explicar als veïns dels diferents grups el nou Pla General.
D’aquesta manera, els veïns han preguntat els seus dubtes als tècnics i regidors sobre la nova ordenació.
Així, han sorgit dubtes respecte als diferents usos del sòl industrial i sobre la decisió de fer urbanitzable certes zones i no altres.
En aquest sentit, els tècnics han definit el seu procediment a l’hora d’urbanitzar tenint en compte la quantitat d’habitatges i la dispersió entre elles.
A més, han puntualitzat que les cases en sòl no urbanitzable es podran mantenir i en certs casos disposaran dels serveis i infraestructures que necessiten.
Els veïns també han recordat la necessitat d’habilitar més zones verdes, com parcs per als xiquets, en els grups perifèrics.
L’equip de l’ajuntament ha reiterat el seu desig d’augmentar i millorar aquestes dotacions, per la qual cosa en el Pla General ja es troben senyalitzades les zones dels Grups on podrien situar-se aquests espais verds.
Entre les propostes que integren el sistema viari d’aquesta zona, destaca el projecte per a convertir l’antiga nacional 340 en el bulevard de la Plana, potenciant el transport públic i la connexió per als vianants i ciclista de Nord a Sud del terme municipal i connectant-ho amb Almassora.
Un altre aspecte que ha volgut destacar el regidor d’Ordenació del Territori ha sigut el de la infraestructura verda.
Un element important d’aquesta zona és la séquia Major, des del límit del terme municipal amb Almassora fins al Molí Casalduch.
“No solament volem visibilitzar la seua existència sinó que en els plànols i en els plans considerem que és un element clau del nostre patrimoni històric i cultural que mereix ser conservat i protegit”.
Quant al sòl industrial i terciari, es consoliden aquests usos en la franja del territori entre la ronda Sud i l’accés Sud al Port i també en la franja compresa entre l’avinguda de València i el camí Pi Gros, atès que són zones amb programes ja en desenvolupament o amb edificacions consolidades quasi íntegrament.
El Pla General solament planteja una zona de nova urbanització format per tres àmbits discontinus que es classificaran com a ús industrial per a tancar la urbanització de la unça delimitada entre l’antiga N-340, la canalització del barranc de Fraga i les avingudes de València i Pi Gros.

Response: L’Ajuntament de Castelló es reuneix amb els veïns dels diferents barris en un procés participatiu per explicar les propostes del Pla General. S’hi contempla una major integració dels grups perifèrics del sud amb les vies urbanes i les infraestructures consolidades. Els veïns reclamen més espais verds i exposen dubtes als regidors sobre la nova ordenació. Estepar es connectarà amb Almassora.


Instruction: Donat aquest text, resumeix els punts principals.

Context:
El consell nacional del PDECat, convocat de manera extraordinària per aquest dissabte a l'hotel Hesperia Tower de L'Hospitalet de Llobregat -a partir de les deu del matí-, serà escenari dels debats interns que viu la formació nacionalista.
Hi ha tres grans aspectes damunt la taula: la investidura de Carles Puigdemont -que sectors de la formació volen sotmetre a votació, segons va avançar El Periódico-, la candidatura a les eleccions europees i la relació amb la Crida Nacional per la República.
La reunió dels quadres del PDECat, en aquest sentit, se celebra una setmana després del congrés constituent de la nova formació que lideren Carles Puigdemont, Jordi Sànchez i Quim Torra.
Les tres qüestions -investidura a distància de l'expresident, europees i Crida- estan interrelacionades, perquè existeixen divergències estratègiques sobre la manera com abordar-les.
Un grup afí al líder de l'exili té intenció de presentar una proposta de resolució per consignar l'aposta per investir-lo, però en ser un consell nacional extraordinari la mesa -en principi- no aposta per acceptar-la.
Això no és un impediment perquè no es debati en la mesura que amb un 10% de suports dels membres del consell nacional es pot acceptar.
Fonts de la direcció assenyalen, en tot cas, que la maniobra dels crítics "no té recorregut de fons", perquè el president del PDECat, David Bonvehí, és partidari de la investidura de Puigdemont, com ha reconegut en públic en més d'una ocasió.
Altra cosa, en tot cas, és quin mecanisme es faci servir "i si en aquests moments hi ha la majoria parlamentària per fer-ho", tenint en compte que ERC condiciona qualsevol investidura a "l'efectivitat".
A banda, els vots de l'expresident, de Josep Rull, de Jordi Turull i de Jordi Sànchez no es poden comptabilitzar des del mes d'octubre, quan es van negar a designar un substitut.
Artadi i l'oferta a Munté: número 6 de la llista
La qüestió ha acabat al Tribunal Constitucional (TC), on Puigdemont ha presentat un recurs contra la decisió de la mesa que el va deixar sense poder delegar el vot.
L'expresident ha tingut una activitat pública alta en les últimes setmanes, en les quals ha insistit a no descartar-se com a candidat a les europees.
Diverses fonts consultades per NacióDigital, en tot cas, assenyalen que el seu nom preferit és el de Sànchez, a partir d'aquest divendres empresonat a Soto del Real i pendent de judici al Tribunal Suprem.
"Puigdemont no serà candidat", insisteix un dirigent coneixedor dels contactes.
En tot cas, però, la direcció del PDECat treballa amb l'escenari que l'expresident posi damunt la taula el nom de Sànchez, malgrat que l'entorn del màxim dirigent de la Crida nega la possibilitat que sigui candidat.
Qui sí que ho vol ser és Jordi Turull, un candidat que agrada a Bonvehí.
Aquest dissabte s'aprova el reglament de primàries del partit per escollir candidat i també els dirigents que l'integrin.
La formació nacionalista té prevista una aliança amb el PNB, al seu torn reticent a un acord amb la Crida.
Les relacions entre Puigdemont i els nacionalistes bascos no travessen el seu millor moment.
La direcció no descarta que Puigdemont acabi proposant Jordi Sànchez com a candidat a les europees, tot i la intenció de Turull d'encapçalar la llista
L'escenari electoral també té a veure amb les municipals, en les quals l'atenció del PDECat està centrada en Barcelona.
El pes del partit dins la llista és un dels punts de fricció amb el tàndem que lideren Joaquim Forn i Elsa Artadi, ja en la recta final del seu salt a la capital catalana.
Dirigents consultats assenyalen que Artadi li ha reservat el número sis a Neus Munté, guanyadora de les primàries del PDECat, i que prioritza noms com el de Ferran Mascarell, a qui projecta com a número tres.
Un lloc que Munté trobaria més adient, molt més que una plaça allunyada del top-5.
Encaix amb la Crida
La idea de Bonvehí, en relació a quina relació ha de tenir el PDECat amb la Crida, és la d'anar marcant perfil i guanyar temps.
Si pot ser, fins arribar a les municipals.
L'espai de Puigdemont no concorrerà a les municipals, més enllà d'avalar la llista de Forn i Artadi a Barcelona.
El president del PDECat va assenyalar dilluns que, mentre la crida sigui una associació, no hi haurà problemes amb la doble militància.
N'hi començarà a haver, en tot cas, si la Crida es presenta a les eleccions i actua com un partit.
Bonvehí espera guanyar temps fins a les municipals per l'encaix amb la Crida, i de moment avala la doble militància entre el PDECat i l'associació de Puigdemont
El consell nacional s'obrirà amb el reglament intern per a les europees, seguirà amb els plans dels àmbits temàtics, agafarà el relleu el pla de transparència i després vindran els informes.
S'arrencarà amb l'organitzatiu, després vindrà el de les municipals i les europees, i posteriorment l'informe polític.
En el torn obert de paraules hi haurà, si cal, intervencions sobre totes les qüestions urgents que debat el partit.

Response: Dissabte comença el consell nacional del PDeCAT a l’Hospitalet de Llobregat. S’hi debatran tres temes principals: la investidura de Carles Puigdemont, la candidatura a les eleccions europees i com hauria de ser l’encaix amb la Crida Nacional per la República. El president del partit, David Bonvehí, és partidari d’investir Puigdemont, però ERC hi posa condicions. Sànchez i Turull, possibles candidats.


Instruction: Donat aquest text, resumeix els punts principals.

Context:
Nou (previsible) xoc entre l'Estat i la Generalitat.
El vicepresident Oriol Junqueras ha traslladat aquesta tarda a la vicepresidenta del govern espanyol, Soraya Sáenz de Santamaría, que el referèndum d'independència previst per al setembre del 2017 es farà "encara que sigui sense el permís de l'Estat".
"Sempre hem estat independentistes", ha destacat Junqueras, que ha ressaltat que la consulta vinculant és el mètode més precís per solucionar el plet polític entre l'Estat i la Generalitat.
"Ho hem explicat amb educació i fermesa", ha indicat, al mateix temps que destacava que el Govern "complirà amb els seus compromisos".
La trobada ha durat dues hores i, segons els dos dirigents, ha estat "cordial".
De fet, fonts coneixedores de la trobada apunten que, tot i l'avís de la número dos del govern espanyol de no voler abordar el referèndum, aquest ha ocupat quasi la meitat de la reunió, per bé que ella no hauria posat sobre la taula cap alternativa per a un millor encaix de Catalunya en forma de nou model de finançament o reforma constitucional.
Així mateix, Junqueras hauria lamentat l'estat de judicialització del procés i els casos que persegueixen la presidenta del Parlament, Carme Forcadell, o l'expresident Artur Mas, l'exvicepresidenta Joana Ortega o els exconsellers Francesc Homs i Irene Rigau, però Santamaría hauria insistit que "la llei és la llei".
Just després de la trobada, el vicepresident ha parlat per telèfon amb Carles Puigdemont, però igualment s'hi ha reunit tot seguit al Palau de la Generalitat per traslladar-li el contingut de la conversa, segons han confirmat a NacióDigital fonts properes als dos dirigents del Govern.
L'entorn de Junqueras situa aquesta reunió dins la normalitat i de la "lleialtat institucional" entre els números u i dos de l'executiu català.
Negativa per avançat
En tot cas, la negativa de Santamaría al referèndum ha arribat ja poc abans de reunir-se amb el vicepresident.
"El govern [espanyol] no pot decidir sobre això, com ja han dit altres tribunals de països com Itàlia o Alemanya.
Hi ha coses que es poden parlar, com l'accés a la sanitat o els serveis socials", han estat les seves paraules textuals en ser preguntada per la possibilitat d'acordar una consulta pactada.
Una opció, per cert, que el vicepresident ha dit que mai es podria descartar sempre i quan la Moncloa s'hi avingués.
"No demanarem permís", ha ressaltat el president d'ERC.
En relació amb els assumptes que ell vol plantejar, ell sap perfectament que el referèndum no forma part de l'àmbit de disposició de l'executiu d'Espanya", ha destacat.
"Tampoc forma part de la disposició dels governs del nostre entorn", ha indicat en relació als exemples, segons ella, d'Itàlia i d'Alemanya.
La qüestió del referèndum ha aparegut al principi de la cita, i després han passat a qüestions relacionades amb el dia a dia.
D'estat a estat?
"Tenim l'obligació de treballar junts per tal que els ciutadans de Catalunya tinguin els millors serveis públics", ha apuntat Santamaría.
Junqueras ha informat aquest matí als membres del Govern que la reunió tindria lloc aquest dimarts, i pretenia abordar qüestions relacionades amb les pensions, i la consellera de la Presidència, Neus Munté, ha ressaltat que els 46 punts en litigi entre l'Estat i la Generalitat també es tractaran.
Segons Santamaría, alguns d'ells ja estan resolts, segons ha explicat.
"Hem tractat qüestions que més endavant abordarem d'estat a estat", ha apuntat Junqueras, que ha donat per fet que Catalunya serà un país independent i membre de la Unió Europea en un futur immediat.
"Les reputacions dels estats estan entrecreuades i sustentades pel Banc Central Europeu", ha apuntat el vicepresident, que ha carregat contra la gestió de les pensions per part del govern espanyol.
Fonts properes a Junqueras, però, lamenten que Santamaría s'hauria limitat a afirmar que les dues problemàtiques estan en vies de resoldre's, però sense més explicacions.
La primera part de la cita s'ha centrat en el referèndum, mentre que la segona ha estat presidida per qüestions relacionades amb el dia a dia, com ara la pobresa energètica i el decret que prepara l'executiu central per fer-hi front.
Conferència de presidents
Santamaría ha tret ferro al fet que el president Carles Puigdemont no assisteixi a la conferència de presidents del dia 17 de gener, i ha destacat que els catalans hi estaran representats pel govern espanyol.
"Hi haurà acords importants", ha determinat la vicepresidenta de Mariano Rajoy.
Durant l'atenció als mitjans de Santamaría, un grup reduït de ciutadans aplegats espontàniament davant la seu d'Economia han emès proclames a favor de la independència, i han reclamat al govern espanyol que vagi "fora" de Catalunya.

Response: Oriol Junqueras, vicepresident del govern de la Generalitat, s’ha reunit amb Soraya Sáenz de Santamaría, vicepresidenta del govern espanyol, per comunicar-li que el referèndum d’independència es farà sense el permís de l’Estat. La vicepresidenta ha negat aquesta possibilitat i ha destacat que es pot parlar de com millorar els serveis públics pels ciutadans de Catalunya.


Instruction: Donat aquest text, resumeix els punts principals.

Context:
El sindicat docent Ustec ha considerat "decebedor" el pla del Departament d'Educació per encarar el curs vinent, en el marc de la pandèmia del coronavirus.
En declaracions a l'ACN el portaveu de l'entitat, Ramon Font, ha subratllat que s'ha perdut una "oportunitat per posar-se al dia" reduint ràtios d'alumnes per docent (el sindicat demana un màxim de 15 a secundària, 15 a primària i 10 a infantil, mentre que Educació avui ha dit que no es tocaran) o ampliant el pressupost en 1.700 milions "per arribar al 3% del PIB, que és la meitat del que marca la llei i la meitat del que inverteixen els països del nostre entorn".
La proposta del Govern reforça el Departament en 370 milions.
Font també ha qüestionat la idea dels grups estables, perquè ha considerat molt difícil "perimetrar" grups amb ràtios de 30 alumnes.
El portaveu d'Ustec ha alertat que tots aquests grups quedaran "connectats per germans", per la qual cosa no veu factible aplicar la màxima d'aïllar els grups en cas que apareixen casos positius de coronavirus.
A parer del portaveu sindical, el problema principal del pla que ha dissenyat el Govern, més enllà de la inversió insuficient, és que es basa en la premissa que els nens "no contagien".
Font considera aquest plantejament "molt agosarat" però, en tot cas, entén contradictori que per una banda es digui això com, afirma, ha fet avui la consellera Vergés, i per l'altra es parli dels grups estables.
"Si els nens no contagien, perquè se'ls limita els beneficis dels grups variables o de la utilització de laboratoris o aules de música?", s'ha preguntat.
El portaveu d'Ustec ha advertit que la "pèrdua" educativa que suposa aquesta limitació "no quedarà compensada" per la incorporació de 5.000 professionals per als "prop de 2.500 centres" educatius que hi ha a Catalunya.
Més enllà d'això, recorda que l'aposta del sindicat és ampliar el pressupost del Departament en 1.700 milions d'euros, fet que deixaria la xifra global en el 3% del PIB.
"Això és la meitat del que diu la llei i la meitat del que inverteixen els països del nostre entorn", ha afirmat Font, que també ha qüestionat que no sigui possible construir nous edificis en sis mesos per atendre "l'emergència educativa".
Per tot plegat Font ha recordat que a mitjan curs passat Ustec ja plantejava una vaga indefinida per a final de curs, que no s'ha pogut fer per la pandèmia.
"Ja no estàvem molt contents aleshores i el panorama no pinta bé.
Ens esperarem a veure com comença el curs, però la previsió és molt dolenta perquè no sabem on estarem sanitàriament", ha advertit.
Irresponsabilitat
De la seva banda, el Sindicat Professors de Secundària (aspepc·sps) ha lamentat en un comunicat el "cúmul de reiteracions, inconcrecions i fal·làcies" que el Govern ha comunicat en la roda de premsa en què han participat el vicepresident, Pere Aragonès, la consellera de Salut, Alba Vergés, i el conseller d'Educació, Josep Bargalló.
Aspepc·sps coincideix amb Ustec en què els grups estables conformen una mesura "molt complicada" d'aplicar en un centre de Secundària, "especialment a l'hora de l'esbarjo o durant els canvis de classe".
L'entitat recorda que a Batxillerat, per exemple, els grups estables no arriben a la meitat d'hores i a FP es comparteixen tallers i instrumental.
"En definitiva un conjunt de mesures que indiquen no conèixer les aules des de peu de pissarra però sí pensades des de la llunyania d'un despatx".
Per tot plegat el sindicat ha manifestat el "rebuig més absolut" a les mesures, una postura que, anuncia, manifestarà a la Mesa Sectorial convocada per a aquest dimarts.
També ha anunciat que farà "responsable" la Generalitat de "qualsevol perjudici i dany" que aquesta "irresponsabilitat manifesta" comporti al professorat, així com que actuarà "judicialment allí on correspongui".

Response: Els sindicats docents no aproven les mesures i el pressupost aprovat pel Departament d’Educació, perquè no es reduiran les ràtios d’alumnes per docent ni s’arriba al 3% del PIB, tal com reclamaven. La pandèmia del coronavirus oferia una oportunitat a la comunitat educativa per millorar les condicions de professionals i alumnes, però el pla del Govern queda lluny de les expectatives.


Instruction: Donat aquest text, resumeix els punts principals.

Context:
A un 80% dels infants atesos als centres de salut mental se’ls ha prescrit algun tractament amb fàrmacs i a un 20% amb psicofàrmacs.
Per aquest motiu i per un seguit de factors psicosocials que han aflorat arran de la crisi, des de la Taula del Tercer Sector reclamen al seu darrer informe, “L’atenció en salut mental dels infants i adolescents”, un model on la sanitat, els afers socials i l’educació treballin de forma transversal i conjunta i on es doni més importància a la prevenció i a l’acompanyament social.
“El govern va aprovar el pla de salut mental i no volem que sigui paper mullat, volem que sigui una política efectiva i es pugui complir”, ha reblat el president de la Taula del Tercer Sector, Oriol Illa.
De fet, les xifres apunten que cada vegada s’atén en etapes més primerenques.
L’edat en què els infants acudeixen per primer cop es va avançar fins als 10 anys el 2015.
D’entrada, doncs, aquest fet hauria de ser positiu perquè, segons l’OMS, la major part de problemes de salut mental en l’edat adulta comencen abans dels 18 anys.
Tot i així, l’augment de menors atesos i una major incidència als centres de salut mental infantil i juvenil, que el 2015 van atendre 70.521 infants, també constata, segons els experts, que la xarxa de suport social per als infants està fallant.
NOMBRE DE MENORS ATESOS ALS CENTRES DE SALUT MENTAL
Un 6,2% dels menors catalans ha rebut ajuda psicològica el darrer any
A més, el 63% dels quals són nens, una xifra que la Taula del Tercer Sector considera excessivament “desigual”.
“La crisi econòmica és un factor important en l’augment dels casos detectats.
Aquells que pertanyen a grups socials més desafavorits tenen sis vegades més probabilitats de tenir problemes de salut mental que els més afavorits, un 11,1% respecte a un 1,8% segons dades del Síndic de Greuges del 2012”, ha explicat Anna Suñer, la coordinadora de la Plataforma d’Infància de Catalunya (PINCAT), que agrupa fins a 700 entitats.
Alhora, l’informe revela que els nous models de família i la incidència de les noves tecnologies, així com un sistema escolar que “es basa en l’assoliment d’objectius, en comptes de les ganes d’aprendre” es converteixen també en motius “que augmenten el malestar dels menors” i propicien conductes addictives i disruptives, pèrdua dels referents, estrès o depressió.
Tal com ha argumentat la directora de la Fundació Nou Barris, dins del Fòrum de Salut Mental, Carme Fenoll, “en l’actual context social, hi ha un increment de les demandes, de les urgències i de la complexitat”.
Catalunya inverteix en benestar infantil només un 0,9% del PIB
Per això, des de la Taula del Tercer Sector reclamen un treball més coordinat entre els diversos agents.
“Tenim un model poc transversal i treballem de forma reactiva, en comptes de fer-ho de forma preventiva.
L’acompanyament social, de perspectiva àmplia i transversal, hauria de ser vital”, ha defensat la directora de la Federació de Salut Mental de Catalunya, Marta Poll.
En el mateix sentit, Carme Calafat, directora de l’àrea d’infància de l’associació ABD, també ha recordat que cal un nou enfocament.
“No tot és patologia, també hi ha molt de malestar.
Els adolescents asseguren que no se’ls escolta prou.
Tot plegat requereix d’un treball en xarxa i molta formació continuada entre els professionals”, ha afirmat també Fenoll.
Més enllà de la descoordinació entre els diversos actors, a l’informe, la Taula del Tercer Sector també constata que la inversió en polítiques socials destinades a afavorir el benestar de la infància a Catalunya és molt inferior a la mitjana europea.
Així, expliquen, “si la mitjana a la Unió Europea és del 2,2% del PIB, a l’estat espanyol és del 1,5% i a Catalunya del 0,9%”.
“Hi ha una xarxa pública saturada que no pot donar resposta a totes les necessitats”, assegura Suñer.
De fet, la Fundació Pere Tarrés i la Federació Salut Mental Catalunya van alertar també d'aquesta saturació.

Response: El darrer informe de la Taula del Tercer Sector exposa el model sanitari, educatiu i social que cal per tractar adequadament la salut mental d’infants i adolescents. Cada vegada s’atén infants més petits per problemes de salut mental. Demanen millores en la xarxa de suport social per infants, i que s’afavoreixi l’ajut psicològic abans que tractament amb fàrmacs o psicofàrmacs.


Instruction: Donat aquest text, resumeix els punts principals.

Context:
Si camines fins al final de la Rambla, passes pel costat de Colom, avances una mica més sobre el terra de fusta de davant del mar, esquives grups ingents de turistes sense rumb clar i travesses la passarel·la que porta al Maremàgnum, trobaràs a mà esquerra un oasi de pau en plena zona de bullici.
El veuràs fàcilment gràcies al paisatge de pals majors dels velers que reposen sobre l’aigua.
És el Reial Club Marítim de Barcelona, institució centenària que cada dia celebra sense treva la passió del mar, el goig guaridor de saber que hi ha persones que no entenen la vida sense la immensitat de l’aigua.
És un club privat i per tant s’ha de demanar permís per entrar-hi.
Però són acollidors i simpàtics, no cal patir.
Si et deixen visitar-los, descobriràs un microclima que lluny de ser endogàmic i paranoic com tants d’altres és proper i divertit.
No intentis entendre’ls no en trauràs res.
Es defineixen com a club esportiu i social.
Això vol dir que els agrada igual l’esport i la xerrameca.
Que tan gaudeixen d’una regata de cap de setmana –cada mes n’hi ha una- com d’incomptables trobades a la terrassa del bar.
Hi ha un bar, sí, allà és el centre del món.
Tothom té el seu vaixell i a part hi ha el bar.
Si ja normalment, fora del club o fora d’on sigui, els bars ja són fonamentals per a la vida, allà la importància es multiplica.
S’hi esdevenen jornades maratonianes de conversa sense fi, d’arreglar el món quan ja es veu que és impossible arreglar res.
Un seu sol a la terrassa i no se sap gaire bé per què, al cap d’una estona ja l’acompanyen deu persones.
Hi serveixen menús de migdia que són senzills però agradabilíssims i com que el sol hi toca de ple, una o dues cerveses no te les treu ningú.
La gent que viu tot l’any en un vaixell no ho fa per capritx o per esnobisme, no us equivoquéssiu pas, hi viu perquè els fa feliç fer-ho així.
Allà de seguida s’aprèn que identificar tenir un vaixell amb ser un pijo és un error important.
El prejudici s’esvaeix només parant l’orella o participant en alguna conversa.
Hi conviuen tota mena de professions: advocats, metges arquitectes, comptables, periodistes...
Hi ha uns dos-cents vaixells ancorats, quasi tot velers però també unes quantes motores.
En algun moment de cada conversa algú pregunta pel vent, perquè esclar del vent depèn tot, en depèn l’estat del mar i les onades, en depèn l’estat d’ànim i la conducció del vaixell.
En depèn si surts o no a navegar.
A la part de baix hi ha un gimnàs i una cantina.
També la zona de reparació i posada a punt, una grua immensa que treu els vaixells de l’aigua i els deixa sustentats a l’aire, però no gaire temps perquè sinó podrien morir-se.
És fàcil que si hi vas et facis un incondicional de la sala d’estar.
Hi ha uns tresillos de l’any de la picor, mobles vells i carregats de vides, quadres, mapes i objectes mariners.
També un piano que sona fi les nits que s’allargassen sense motiu.
Sempre hi entra la llum i pots quedar-t’hi una estona a llegir o a fer la migdiada.
Molts nens corretegen per allà, també hi viuen famílies al Club Marítim, no et pensis que només llops de mar desguitarrats.
Històries de mariners, d’aventures viscudes i també somiades, de travesses eternes, del Mediterrani i l’Atlàntic, llegendes que són veritat, persones que al mar hi han deixat la vida, prohoms coratjosos, èpoques obscures que allà veien la llum.
Al Marítim no existeixen la classes socials i encara que sembli impossible tampoc les edats.
Aquí tothom té una edat indeterminada, tothom és jove i vell alhora.
Els vaixells conserven el mateix nom des que van néixer.
Porta mala sort canviar-lo.
El Port Vell està privatitzat, ja no és de Barcelona.
És d’algú altre.
El Club Marítim és dels seus.
No és un garatge de vaixells, és un club amb dos-cents cinquanta socis que se l’estimen.
Irreductibles víkings vinguts a aquest món per viure sobre l’aigua per entonar sempre una i mil velles cançons que s’alcen al cel per sobre el pal major.

Response: Al Port Vell de Barcelona s’hi troba el Reial Club Marítim de Barcelona, un club esportiu i social amb 250 membres. Solen fer vida al bar, són oberts i diversos, tots pendents del vent que fa. No hi ha diferències per classe social ni per edat ni per professió, només amor pels vaixells i el mar.


Instruction: Donat aquest text, resumeix els punts principals.

Context:
‘Tenim davant una possibilitat i us convido a sumar-vos-hi.
A superar aquesta foscor de la qual hauríem d’haver sortit fa quaranta anys i no n’acabem de sortir.
Volem sortir-ne, i no només a Catalunya; volem ajudar també que la resta de l’estat surti d’aquesta foscor.
Perquè Catalunya no és el problema; Catalunya és el símptoma d’una fragilitat d’un estat que no ha sabut evolucionar i que ha quedat segrestat per unes elits, unes lògiques i sobretot unes perversions històriques basades en una desmemòria preocupant.’
La diputada del PP Andrea Levy ha acusat el govern de ‘baixa qualitat democràtica’ en una interpel·lació al govern que ha fet avui al ple del Parlament de Catalunya.
Levy ha presentat un decàleg de pràctiques del govern per fer el referèndum que segons ella són de mala qualitat democràtica.
El conseller d’Afers Estrangers, Raül Romeva, li ha retret que una diputada d’un partit esquitxat per la corrupció parlés de qualitat democràtica i ha lamentat que l’estat encara no hagi sortit de la ‘foscor’ del franquisme.
Levy deia que el govern s’havia inventat un mandat electoral que segons ella no existeix perquè el referèndum no apareixia als programes electorals del 27-S; que la Comissió de Venècia no l’empara i que no atén els dictàmens del Consell de Garanties Estatutàries; que no explica la llei de transitorietat jurídica…
En el torn de rèplica, Romeva li ha dit que s’ha de tenir ‘molt de coratge’ per parlar d’ètica, responsabilitat i mesura formant part d’un partit com el PP i ha negat les afirmacions de Levy.
En primer lloc, li ha rebatut que del 27-S no en sortís un mandat democràtic per fer un referèndum per la independència i li ha demanat que escoltés el ‘clam’ del 80% de la població que vol votar.
Li ha contestat també que no diuen que la Comissió de Venècia els empari sinó que tenen ‘tota la legitimitat del món de fer allò que ja han fet uns altres països’.
En aquest sentit, ha recordat que des dels anys noranta han aparegut una trentena de països nous, molts per la via del referèndum i, fins i tot, de la consulta unilateral.
‘Existeixen i no hi ha cap problema, el món funciona, com passarà el dia que fem allò que la majoria decideixi’, ha declarat.
Contra el decàleg de Levy, Romeva ha fet referència a uns quants informes que demostren la manca de qualitat democràtica de l’estat espanyol.
Ha parlat de la condemna del Tribunal d’Estrasburg per la inhabilitació de l’ex-president del parlament basc Juan María Atutxa o els avisos del Consell d’Europa sobre la manca d’independència judicial.
‘Són miralls en què si un es mira, fan avergonyir una mica’, ha dit.
Més enllà de rebatre el decàleg, Romeva ha dit que la democràcia espanyola és ‘en el millor dels casos millorable i en alguns altres fallida’ i s’ha exclamat que avui dia sigui legal ser falangista o que l’estat espanyol destini diners a la Fundació Francisco Franco.
Per a ell, és incomprensible la impunitat en segons quins casos i que, en canvi, ‘demanar de votar impliqui querelles’.
El conseller ha dit que les amenaces només provenen de les estructures de l’estat espanyol.
Ha afegit que el govern segueix paràmetres democràtics i que d’acord amb això es farà el referèndum.
‘Parlem de qualitat democràtica, en tenim tantes ganes.
El primer d’octubre farem el referèndum perquè la gent s’expressi’, ha reblat.
En la seva resposta, Levy li ha demanat si tothom va equivocat excepte ells i li ha dit que si no tinguessin por no voldrien fer un referèndum amb voluntaris: ‘Em pot explicar en quin procés electoral això es fa així?’
Finalment, Levy ha fet una crida al govern a deixar de banda el ‘xantatge’ i ha dit que hi ha la ‘possibilitat del diàleg’.

Response: La diputada Andrea Levy, del PP, acusa el govern de “baix qualitat democràtica”, mentre Romeva, conseller d’Afers Estrangers, li recorda que el seu partit és esquitxat per la corrupció i encara no ha superat la foscor del franquisme. Romeva defensa la legitimitat del referèndum davant la manca de qualitat democràtica de l’Estat espanyol.


Instruction: Donat aquest text, resumeix els punts principals.

Context:
La Conferència General de Política Universitària ha donat llum verda a la Facultat de Medicina de la Universitat de Vic-Universitat Central de Catalunya (UVic-UCC).
D'aquesta manera, la capital d'Osona oferirà a partir del curs 2017-2018 un nou Grau dirigit a un màxim de 80 alumnes.
El rector de la UVic-UCC, Jordi Montaña, ha assenyalat que el vistiplau es tractava del darrer pas que culmina cinc anys de gestació d'un projecte "cabdal" per a la Catalunya Central.
La dualitat entre Vic i Manresa també es farà present en la Facultat de Medicina ja que els dos primers cursos s'impartiran des de la seu que s'ubicarà a l'antiga fàbrica Can Baumann de Vic, mentre que ja en el tercer curs Manresa disposarà d'una unitat docent.
El rector ha destacat que "ara tenim un repte al davant que tot just comença perquè hem de demostrar al país que aquesta serà la millor Facultat de Medicina que hi haurà".
Tot i que la nova facultat s'inscriu a la UVic-UCC, els estudis seran privats i tindran un cost aproximat de 13.000 euros per curs.
La Conferència General de Política Universitària, òrgan que depèn de la Secretaria General d'Universitats del Ministeri d'Educació, ha atorgat 80 places a la futura Facultat de Medicina de Vic.
Els alumnes, que s'escolliran a partir de nota de tall, es repartiran en dos grups i rebran les classes en català, castellà i anglès.
Segons ha explicat el degà de la facultat, Ramon Pujol, "hem de preparar els alumnes perquè quan surtin al carrer d'aquí sis anys puguin donar resposta a les necessitats reals de la societat".
I el repte, ha afegit, és fer-ho "amb una metodologia moderna, una visó internacional i esperit de col·laboració".
Segons ha explicat el degà, Ramon Pujol, la facultat iniciarà el curs el proper setembre a les instal·lacions de l'antiga fàbrica Can Baumann, a Vic, tot i que la Casa Ricart s'ha establert com a seu de manera provisional.
Tot i això, en les properes setmanes Can Baumann començarà a acollir una gran activitat a nivell d'obres que haurà de permetre reformar-la i adequar-la a les necessitats de la universitat.
Si bé els dos primers cursos del Grau de Medicina s'impartiran a Vic i es faran activitats de simulació a Manresa en col·laboració amb la Fundació Althaia, no serà fins al tercer curs quan el Campus de Manresa acollirà una unitat docent.
El degà Ramon Pujol ha puntualitzat que serà una facultat "que exercirà en dos campus".
El president de la Fundació d'Estudis Superiors en Ciències de la Salut i tinent d'alcalde de Vic, Josep Arimany, ha explicat que el model de finançament dels estudis de Medicina tindrà un caràcter privat que no rebrà cap recurs de l'assignació que rep normalment la UVic-UCC pel contracte programa amb la Generalitat.
En aquest sentit, Arimany ha assegurat que la nova facultat serà "totalment autosuficient".
El preu per curs s'estima en uns 13.000 euros.
La facultat també comptarà amb un programa de beques propi, que té per objectiu garantir l'accés a alumnes amb menys recursos.
Es preveu tenir entre un 15 i un 20% d'alumnat becat.
Tot i que inicialment es preveia la concessió de 90 places, Arimany ha explicat que ja s'esperaven una petita rebaixa en el nombre i les 80 places és una xifra "que ens satisfà i és totalment viable".
Les matriculacions es podran efectuar a través del sistema general de preinscripció universitària de Catalunya.
Per Josep Arimany, el projecte satisfarà la demanda d'alumnes que volen estudiar medicina a Catalunya, que és cinc vegades més gran a l'oferta que s'ofereix.
Segons un informe sobre demografia col·legial del Col·legi de Metges de Barcelona, Arimany ha explicat que s'estima que els propers deu anys es jubilaran 6.000 metges del total de 33.000 que hi ha actualment.
Treball conjunt entre Vic i Manresa
Per l'alcaldessa de Vic i presidenta de la Fundació Universitària Balmes, Anna Erra, la nova facultat representa un "salt" a nivell de coneixement i de talent on hi surt guanyant tant Vic com Manresa.
Tot i l'èxit de la fita, Erra ha recordat que "no ha estat fàcil arribar fins aquí perquè no tothom creia en el projecte des d'un principi".
Per la seva banda, l'alcalde de Manresa, Valentí Junyent, ha assenyalat que és en la culminació del projecte de la facultat on es demostra l'"encert" de la federació entre les dues fundacions universitàries de la qual ja en fa tres anys.
A més, pel batlle manresà, els nous estudis han d'ajudar "a fer més fort encara" el sector sanitari de la capital del Bages.

Response: Un nou grau de Medicina pel curs 2017-2018 es repartirà entre la Universitat de Vic, pels dos primers cursos, i el Campus de Manresa pel tercer. La facultat de Medicina acollirà un màxim de 80 estudiants, escollits per nota de tall. Inscrits a la UVic-Universitat Central de Catalunya, els estudis seran privats, amb un cost de 13.000 euros per curs.


Instruction: Donat aquest text, resumeix els punts principals.

Context:
En els últims temps estan augmentant els casos d'aficionats als videojocs que perden quantitats importants de diners quan són expulsats d'alguna plataforma en línia.
En l'actualitat, molts jugadors inverteixen grans quantitats en millorar els seus personatges virtuals, aconseguint noves armes o capacitats per lluitar en jocs contra altres jugadors connectats.
Els anomenats 'gamers' poden estar anys jugant i invertint gairebé diàriament petites quantitats de diners, però en un moment determinat poden ser expulsats definitivament i de forma "discrecional" del joc si l'administrador els acusa d'haver fet trampes.
A més de no poder tornar a jugar, perden tots els diners invertits.
L'advocat especialitzat en videojocs, internet i identitat digital i vocal de la Secció TIC del Col·legi de l'Advocacia de Barcelona Alberto Cuesta explica a l'ACN que cada cop es donen més casos com aquests.
Cada cop hi ha més jugadors a tot el món, de més edat i per tant amb capacitat d'invertir més diners, i cada cop hi ha més expulsions indiscriminades o no raonades que comporten la pèrdua de diners.
En els casos que no arriben als 100 euros, els jugadors no solen reclamar més enllà de l'empresa distribuïdora del joc, però al seu despatx d'advocats els reclamants han invertit de mitjana uns 10.000 euros sumats en diversos anys.
A més, els afectats a tot el món es poden comptar per milers, ja que en poc temps un sol servidor va expulsar un total de 400 jugadors que suposadament havien fet trampes.
Cuesta explica que els administradors de les partides de videojoc són jugadors veterans que s'han guanyat la confiança de la distribuïdora, tot i que no hi tenen cap relació laboral, i que poden tenir un servidor a qualsevol lloc del món.
Quan aquest administrador ho considera, pot arribar a expulsar, 'banejar' en l'argot del sector, algun jugador, si els sistemes informàtics detecten que ha usat els anomenats 'hacks' o 'cheats', que són trucs i 'softwares' il·legals per aconseguir noves eines o habilitats fora de les vies de la distribuïdora oficial.
Però els motius reals de l'expulsió poden ser "enveges" o les ganes d'eliminar un jugador que s'està fent molt poderós.
Un altre aspecte que denuncia Cuesta és que alguns dels perfils i comptes donats de baixa per suposadament haver fet trampes després es "revenen" en el mercat il·legal.
És a dir, que l'administrador dóna de baixa un usuari, no li retorna els seus diners i després reven aquell avatar a un altre usuari, que paga per tenir ja un personatge format, armat i capacitat.
Això comporta, a més, un risc per la privacitat de l'usuari original, ja que en el seu compte hi poden haver dades personals i bancàries.
El problema més important arriba quan el jugador vol reclamar i demana que li donin proves de la seva suposada trampa.
Cuesta explica que normalment l'administrador no dóna cap tipus de prova i que la distribuïdora sol fer cas a l'administrador, "com si fos un guàrdia urbà que ha posat una multa", ja que té més credibilitat i autoritat.
"No hi ha debat ni judici", ha criticat.
Per això, considera que no es respecten els drets dels consumidors, i ha recordat que les lleis obliguen les distribuïdores a aplicar la llei del país del consumidor.
Aquest fenomen és més habitual en els jocs a través d'ordinador, que són els que solen comportar jugar en línia, amb múltiples jugadors i amb possibilitat de pagar per adquirir millores al personatge o al propi joc.
Per tot això, Cuesta recomana als jugadors que han perdut els diners que acudeixin a un despatx d'advocats especialitzats en aquest sector, ja que normalment les associacions de consumidors o les agències públiques de consum "no coneixen prou la matèria".
També insta a crear una 'agència anti-hackers', com si fos una agència antidopatge, per establir normes clares, detectar realment els jugadors que sí que fan trampes i destriar-los d'aquells que no, i retornar els diners als expulsats.
Així, considera que els 'hackers' fan molt de mal a les distribuïdores, però tampoc es pot pretendre que les pèrdues econòmiques les assumeixin aquells jugadors que sí que compleixen les normes.

Response: Alberto Cuesta, advocat especialitzat en videojocs, internet i identitat digital, alerta de l’augment de casos de jugadors que inverteixen importants quantitats de diners en millorar els seus personatges virtuals i acaben sent expulsats del joc suposadament per fer trampes. No poden recuperar el seu compte, la seva inversió i sovint el seu avatar es revèn a un altre usuari.


Instruction: Donat aquest text, resumeix els punts principals.

Context:
La campanya de les eleccions espanyoles ja està en marxa.
Ha començat aquesta mitjanit quan tot just fa dos mesos i una setmana que els catalans van votar.
De fet, són els tercers comicis del 2015.
Caldrà veure si aquest fet –així com el cansament generat a causa de la manca d'acord per a la investidura- pot provocar una certa apatia de la ciutadania, especialment des dels sectors sobiranistes, que desemboqui en una retrocés de la participació.
Més enllà del poc ambient de les setmanes prèvies a l'inici oficial de la campanya, sí que és cert que pocs comicis com aquest es presenten tant igualats i amb un desenllaç tant incert.
De fet, hi ha fins a cinc partits amb possibilitats reals de ser primera força a Catalunya, una situació totalment inèdita.
L'enquesta del CEO, per exemple, mostrava una diferència d'un punt i mig entre els quatre primers partits.
I, a sobre, la cinquena força –En Comú Podem- seria la primera segons el sondeig del CIS.
Lluita per la primacia catalana a Madrid
El 20-D es concep com una lluita a cinc bandes per tal d'aconseguir la primacia catalana a Madrid.
Una disputa en el si del sobiranisme –CDC i ERC es presenten per separat després de l'experiència de Junts pel Sí; C's vol refermar el gran resultat del 27-S i té una oportunitat d'or per intentar projectar a l'Estat una “Catalunya espanyola”; En Comú Podem vol fer bona l'aliança Colau-Iglesias amb l'aposta pel referèndum; mentre que el PSC –que fa quatre anys ja no va guanyar els comicis- intentarà salvar els mobles amb Carme Chacón.
CiU va vèncer les eleccions del 2011 amb Josep Antoni Duran i Lleida –que ara tot apunta que quedarà fora del Congrés amb UDC-.
Trencada la coalició, CDC s'envolta de Demòcrates de Catalunya i Reagrupament amb el nom de Democràcia i Llibertat.
Francesc Homs, un dels homes del denominat “pinyol”, intentarà revalidar la victòria i la primacia en el si del sobiranisme.
De moment, ha començat eclipsat per Artur Mas però aconseguint el primer titular de la campanya: reclamar un cara a cara amb Mariano Rajoy.
Les opcions que s'acabi celebrant, més que remotes.
En el camp del sobiranisme l'exconseller de Presidència s'haurà de batre amb un Gabriel Rufián que encarna, juntament amb Joan Tardà, l'aposta metropolitana d'una ERC disposada a eixamplar al màxim el seu flanc esquerra aprofitant l'absència de la CUP.
El tàndem dels republicans, que avui jugaven a casa de Tardà, han buscat el cos a cos amb Ciutadans de manera insistent.
En el flanc esquerra la principal competència serà la de la coalició d'En Comú Podem que, amb Xavier Domènech com a candidat i amb la participació activa d'Ada Colau, vol passar pàgina al fiasco de Catalunya Sí que es Pot.
El seu repte és allargar "l'onada de canvi" de les municipals fins al 20-D i compatibilitzar la reivindicació d'un referèndum d'autodeterminació amb frenar l'avanç de Ciutadans als barris del país.
Ciutadans, peça clau a Catalunya... i ara també a Espanya
Ciutadans s'ha convertit en menys de deu anys en un dels principals partits polítics del Principat.
El 2006 va irrompre amb tres diputats i ara ja és la segona força del Parlament amb 25 –el CEO ahir li atribuïa fins a 31 escons-.
Els taronges volen convertir el 27-S en un trampolí de cara al 20-D.
Amb Albert Rivera com a cap de llista a Madrid, C's té tots els números per ser una peça clau en la governabilitat espanyola davant de la més que probable pèrdua de la majoria absoluta del PP.
De fet, alguns sondejos els situen, fins i tot, per davant del PSOE amb intenció de vot.
Ara bé, el sistema electoral els pot penalitzar en aquelles províncies on estan amb joc menys escons.
De fet, per primera vegada les eleccions espanyoles es juguen a quatre bandes.
Podem, malgrat patir una davallada en els darrers mesos, aconseguirà algunes desenes d'escons.
A més, ha aconseguit finalment bastir candidatures conjuntes al País Valencià i a Galícia –a més de la de Catalunya-, fet que els ha fet millorar les previsions.
Esquerra Unida, en canvi, amb la denominació d'Unitat Popular només pot aspirar a mantenir una mínima representació al Congrés.
Ciutadans, amb el "liberal conservador" Girauta com a candidat, ha començat la campanya a Barcelona reivindicant un regeneracionisme de dretes; Carme Chacón ha volgut recordar des de Badia l'antiga hegemonia metropolitana carregant contra "blaus i taronges"; mentre que Jorge Fernández Díaz, amb unes pèssimes expectatives electorals, s'ha reivindicat com a "mur" contra els "populismes".

Response: Cinc partits catalans podrien arribar a ser primera força a les eleccions espanyoles del 20-D: CDC i ERC, per separat després de l’experiment de Junts pel Sí; Cs, amb ganes de refermar la seva posició; En Comú Podem que compta amb Xavier Domènech com a candidat; i PSC que presenta Carme Chacón com a candidata.


Instruction: Donat aquest text, resumeix els punts principals.

Context:
La fi de l’era dels Castro obre una nova etapa a Cuba.
D’ençà del final de la revolució, el 1959, Fidel Castro i el seu germà Raúl han governat l’illa amb mà de ferro.
La mort de Fidel el 2016 i l’edat de Raúl (vuitanta-sis anys) han estat dos factors decisius per a preparar el relleu.
Amb el canvi al capdavant de l’estat, Cuba tancarà una etapa de cinquanta-nou anys de castrisme.
No obstant això, Raúl Castro continuarà essent el primer secretari del Partit Comunista de Cuba (PPC) fins el 2021, quan és previst que es completi la transició política.
La decisió és a les mans dels sis-cents cinc diputats de l’Assemblea Nacional.
Les travesses apunten com a successor al capdavant de l’estat i del govern al vice-president, Miguel Díaz-Canel, un home nat després de la revolució, el 1960.
Haurà de gestionar els equilibris de poder del règim, especialment el recel de la vella guàrdia, i encarar l’embargament econòmic dels Estats Units, agreujat quan Donald Trump congelà la tímida obertura de relacions que havia acomplert terme Barack Obama al final del seu mandat.
Díaz-Canel, enginyer electrònic de formació i funcionari de professió, compta amb el vist-i-plau de Castro.
Ja el 2013, quan va anunciar que es retiraria enguany, va elogiar-lo: ‘El company Díaz-Canel no és un pretensiós ni un improvisat’, va declarar el dia que el nomenà vice-president primer del consell de ministres i també del consell d’estat.
Abans, havia dirigit el partit a la província de Villa Clara durant una dècada, a la província d’Holguín i el Ministeri d’Educació Superior cubà.
Els objectius del nou president cubà seran completar les reformes econòmiques que va prometre Castro.
Uns canvis tutelats per la cúpula del PPC, vigilats per Castro i les forces armades i condicionats per la manca d’ajut de Veneçuela i el blocatge dels Estats Units.
En aquesta tasca, els viatges de Díaz-Canel aquests últims anys a Corea del Nord i especialment a Rússia i a la Xina dibuixen una possible aliança amb aquests règims.
L’altre gran desafiament serà la reforma constitucional.
D’això, en dependrà la durada del mandat de Díaz-Canel.
És previst que sigui president fins el 2028 i que la constitució reculli el límit de dos mandats consecutius.
Castro va prometre que, una vegada aprovada, la reforma se sotmetria a referèndum.
Malgrat tot, el relleu no implicarà, d’entrada, grans canvis en la línia ideològica del règim.
Raúl Castro ja va afirmar el 2011 –quan va assumir el poder del seu germà Fidel, enretirat per motius de salut– que ‘defensaria, preservaria i continuaria perfeccionant el socialisme per a no permetre mai més el retorn del règim capitalista’ a l’illa.
I és que Cuba és, literalment, una illa de socialisme en zona de predomini capitalista.
La supervivència del règim és una de les grans obsessions del castrisme, que esgrimeix la inversió social –especialment en educació i sanitat– com un èxit del seu model de socialisme.
A tall d’exemple, segons les dades del Banc Mundial –una institució gens sospitosa d’afavorir el règim de l’illa–, Cuba inverteix un 12,8% del PIB en educació, mentre que la mitjana de la Unió Europea és d’un 4,9%, segons l’Eurostat; els Estats Units hi inverteixen un 5,3%.
Aquesta inversió, evidentment, supera de llarg la dels països de l’entorn.
Bolívia és el país de l’Amèrica Llatina que hi destina més diners, un 7,6% segons el Banc Mundial.
En l’àmbit de la sanitat, Cuba (11%) està en el grup capdavanter, juntament amb els països occidentals.
A l’altra cara de la moneda hi ha la censura, les restriccions de les llibertats, la falta de drets civils fonamentals i les vulneracions de drets humans.
L’Observatori Cubà dels Drets Humans –entitat formada per presos polítics i exiliats– denuncia reiteradament les vulneracions del règim cubà.
En definitiva, la falta de democràcia en un país que escomet una transició política i econòmica vigilada durant la pròxima dècada i amb la incertesa de si es reprendrà la tímida obertura que va començar i paralitzar Raúl Castro mateix.

Response: Raúl Castro es retira del govern de Cuba i tanca una etapa de cinquanta-nou anys de castrisme. Nomena el seu vicepresident, Miguel Díaz-Canel, com a nou cap de govern, pendent de la reforma constitucional i econòmica. La seva gran aposta és la inversió social en educació i sanitat, mentre que la cara fosca és la censura i manca de llibertat.


Instruction: Donat aquest text, resumeix els punts principals.

Context:
Kosmopolis, la festa de la literatura amplificada ha donat aquest dimecres el tret de sortida al CCCB amb el lema 'Quan tot canvia', una edició que gira entorn del canvi de cultura i la cultura del canvi.
Des d'aquest dimecres fins el diumenge, Kosmopolis presenta un programa que reuneix un centenar d'autors consagrats i noves veus per tractar alguns dels principals desafiaments de la cultura i la literatura en la seva concepció més oberta.
Alguns dels noms més destacats d'aquesta edició són Ian Watson, Pierre Lamaitre, Werner Herzog, John Banville, Jean Echenoz i PJ Harvey, qui tancarà el certamen amb un recital poètic.
Els temes d'aquesta edició de Kosmopolis són 'Diàlegs K', 'La literatura del canvi (climàtic)', 'Constel·lacions femenines', 'Pensar en vinyetes', 'El passeig de Robert Walser', 'Literatura en xarxa', 'Bookcamp V. Hi ha futur més enllà del llibre?' i 'Canal Alfa'.
Entre d'altres participants al Kosmopolis 2017, un dels destacats és l'escriptor Jean Echenoz, que participa en dues ocasions al certamen, aquest dijous amb el tema 'Aparicions / Reaparicions' i aquest divendres amb un debat que porta per títol 'Crisi i canvi en l'ecosistema literari.
La veu dels escriptors'.
John Banville serà a Barcelona per conversar amb l'autor Pierre Lemaitre aquest divendres dins del Diàlegs K del Festival Kosmopolis.
Tots dos autors abordaran diversos temes durant la conversa, com ara el fet d'escriure en dos gèneres o de la popularitat del gènere negre actualment.
A més, l'escriptor irlandès presentarà 'Fins i tot els morts', l'últim −i el millor fins ara− lliurament de la sèrie protagonitzada pel prosector Quirke signada amb el pseudònim Benjamin Black.
Ian Watson, un dels principals autors de ciència-ficció britànics, presenta Kim Stanley Robinson, el mestre de la climate fiction.
La xerrada entre els dos autors tindrà lloc aquest dissabte.
El mateix dia el cineasta i escriptor alemany Werner Herzog dialogarà amb Paul Holdengräber, fundador del programa Live de The New York Public Library, en una conversa titulada 'Èxtasi i terror a la ment de Déu'.
PJ Harvey participa a Kosmopolis amb un recital poètic que serà l'acte de cloenda del festival d'enguany aquest diumenge.
Després de la publicació del seu llibre de poesia 'The Hollow of the Hand' ('El hueco de la mano', 2015), PJ Harvey ha participat en nombrosos festivals literaris internacionals i aquesta és la primera vegada que es presenta una lectura dels seus poemes a l'estat espanyol.
Com van explicar des del certamen, la nova edició biennal de Kosmopolis intenta aproximar-se als profunds canvis de sensibilitat, endinsant-se en la literatura en la seva concepció més oberta.
Tal com explica Kosmopolis, el concepte de canvi implica la capacitat de crear xarxes i és per això que el festival estableix vincles, d'una banda, amb el festival Neu!
Reekie!
D'Edimburg (que presenta una mostra de la seva programació literària, musical i audiovisual amb Jackie Kay, Eugene Kelly (The Vaselines), FiniTribe, Kevin Williamson i Michael Pedersen) i, de l'altra, amb la plataforma Literature Across Frontiers que, a banda de presentar les Noves Veus Europees, reuneix els directors dels festivals de literatura europea que en formen part.
A més, se celebra el Green Slam, una sessió del campionat de poesia oral amb participants com Harry Baker, Clotilde de Brito, Nuno Piteira, Dani Orviz i Laura Sam.
Un any més, el Canal Alfa presenta una selecció de peces audiovisuals que conviden a descobrir la influència de la literatura i el cinema, i la cinquena edició del Bookcamp continua explorant la transformació a què s'enfronta l'ecosistema literari i editorial.
Acte inaugural
El director del CCCB, Vicenç Villatoro, ha apuntat aquest dimecres que cada dos anys Kosmopolis intenta introduir a través de la literatura una mirada nova i diferent i profunda del present.
"És un festival amb vocació de ser un gran festival de la literatura i no és una passarel·la d'autors.
La seva intenció és explicar el present fent servir la literatura".
Villatoro ha assenyalat, entre els eixos principals del festival: "el canvi de tot i molt especialment el gran canvi que significa la relació amb el planeta i la presentació de constel·lacions femenines amb les seves mirades.
Un altre dels eixos", ha afegit, és "el vincle amb la consideració de Barcelona com a ciutat literària".
Per la seva part, el tinent d'alcaldia d'Empresa, Cultura i Innovació, Jaume Collboni, ha dit que aquest esdeveniment no només descobreix noves veus i reflexions sobre la literatura i les arts, sinó que permet accedir a personalitats del món de la reflexió cultural de primer ordre.
"Barcelona s'ha consolidat com un veritable pol potent editorial, literari i creatiu que aplega més d'una quinzena de festivals literaris".
"Hem de ser capaços de fer aportacions en el gran debat de les idees en els temps que ens són contemporanis", ha indicat el diputat de Presidència, Serveis Generals i Relacions amb la ciutat de Barcelona, Jaume Ciurana.

Response: El CCCB acull des de dimecres "Kosmopolis", la festa de la literatura sota el lema “Quan tot canvia”. S’hi esperen Ian Watson, Pierre Lamaitre, Werner Herzog, John Banville, Jean Echenoz i PJ Harvey, entre d’altres. Es parlarà del canvi de cultura i la cultura del canvi i, sobretot, del gran canvi que significa la relació amb el planeta.


Instruction: Donat aquest text, resumeix els punts principals.

Context:
Les dones segueixen cobrant un 16,2% menys de mitjana que els homes a la Unió Europea (UE), una dada que significa que des d’aquest dissabte, 3 de novembre, i fins al final d’any les dones europees comencen a treballar gratis, segons xifres d’Eurostat.
A l’estat espanyol la bretxa és del 14,2%, una xifra que està per sota de la mitjana europea però triplica les taxes d’Itàlia, Romania i Luxemburg.
Les treballadores de l’estat espanyol treballen ‘de més’ des del 10 de novembre.
Amb motiu del Dia Europeu de la Igualtat Salarial, la UGT ha denunciat en un comunicat que la discriminació, la presència ‘aclaparadora’ d’homes als càrrecs de direcció, la tendència més estesa entre les dones a romandre més temps fora del mercat laboral i a treballar a temps parcial, són alguns dels factors que contribueixen a augmentar la bretxa salarial.
La bretxa de gènere en els ingressos generals té en compte tres tipus de desavantatges: menys guanys per hora, menys hores remunerades treballades, i taxes d’ocupació menors, per exemple, en interrompre una carrera per tenir cura de nens o familiars.
Segons la Unió General de Treballadors, aquesta discriminació que afecta ja a més de vuit milions de treballadores espanyoles ja més de dos milions de dones que han accedit a la jubilació.
Tot i ser il·legal pagar un sou diferent per la mateixa feina en funció del sexe, la discriminació segueix contribuint a la bretxa salarial de gènere, apunta el sindicat.
A més, en tots i cadascun dels sectors els homes reben més ascensos que les dones, i, per tant, estan més ben pagats.
Aquesta tendència té el seu major reflex en el nivell més alt: només hi ha un 6,3% de conselleres delegades.
Un altre element a tenir en compte és el fet que més dones que homes es fan càrrec de tasques no remunerades com les feines de la casa o la cura de nens i familiars.
Fent servir xifres d’Eurostat, UGT recorda que els homes utilitzen una mitjana de nou hores per setmana en cures no remunerats i activitats domèstiques, mentre que les dones treballadores hi dediquen unes 22 hores setmanals, gairebé quatre hores cada dia.
Així doncs, segons el sindicat, més d’una de cada tres dones redueix el seu salari per treballar a temps parcial, mentre que només un de cada deu homes fa el mateix.
D’altra banda, remarquen que les dones tendeixen a romandre més temps fora del mercat laboral que els homes.
Unes interrupcions de carrera que, apunten des d’UGT, no només influeixen en el pagament per hora, sinó que també repercuteix en els guanys i pensions futures.
El sindicat també assenyala la segregació en l’educació i en el mercat laboral com un dels factors que contribueixen a augmentar la diferència de salaris entre homes i dones.
En alguns països, les ocupacions dominades per dones, com la docència o el comerç, ofereixen salaris més baixos que les ocupacions predominantment realitzades pels homes, fins i tot quan es necessita el mateix nivell d’experiència i educació o formació.
Per tot això, a partir del 10 de novembre, UGT llançarà la campanya ‘Jo treballo gratis’, per tercer any consecutiu, per tal de conscienciar a tots els treballadors sobre aquesta discriminació per raó de sexe.
Proposta de conciliació
D’altra banda, la Unió General de Treballadors ha aprofitat la cita per valorar positivament la proposta de conciliació presentada per la Comissió Europea, que inclou el dret per a tots els pares de gaudir d’almenys deu dies de permís laboral en els dies immediatament anteriors o posteriors al naixement d’un fill.
A més, han assegurat que estan negociant amb el Parlament Europeu i el Consell per aconseguir el permís parental remunerat, ‘un poderós incentiu’ perquè els homes s’acullin a aquesta possibilitat en lloc de requerir a les dones que interrompin les seves carreres durant un llarg període de temps.
Per últim, el sindicat ha exigit al govern espanyol l’aprovació d’una Llei d’Igualtat Salarial i el compliment de les recomanacions de la Comissió Europea en aquesta matèria.
A més, UGT ha reclamat l’obertura d’una taula de diàleg social sobre aquesta matèria, que impliqui tots els ministeris.

Response: En el Dia Europeu de la Igualtat Salarial, UGT denuncia la discriminació salarial respecte les dones, la presència “aclaparadora” d’homes a alts càrrecs, la tendència de les dones a quedar fora del mercat laboral i treballar a temps parcial. Segons la Unió Europea, les dones cobren un 16,2% menys de mitjana que els homes, un 14,5% a Espanya.


Instruction: Donat aquest text, resumeix els punts principals.

Context:
Trapezi, la Fira del Circ de Catalunya, celebrarà enguany la 23a edició entre el 9 i el 12 de maig a Reus amb més d'un centenar de representacions impulsades per 31 companyies, que presentaran 22 espectacles.
El certamen arribarà per primer cop als 500.000 euros de pressupost i apostarà per potenciar l'àrea professional.
El cartell l'encapçala l'exitosa companyia belga Circus Ronaldo, que realitzarà quatre funcions, mentre que en clau catalana destaca Escarlata Circus.
Es desenvoluparà en dinou escenaris de la ciutat i per primera vegada la fira impulsarà dues coproduccions que s'espera que portin la marca Trapezi arreu.
El festival s'ha presentat aquest dilluns en una doble convocatòria, al matí a Barcelona i a la tarda a Reus.
El director artístic del festival, Leandro Mendoza, ha exposat que a l'hora d'elaborar la programació s'han seleccionat els espectacles en funció de tres criteris: que tinguin voluntat de comunicar amb el públic, que comptin amb un alt nivell que permeti promoure la professionalització i que garanteixin l'excel·lència tècnica.
Pel què fa al cartell, la proposta més destacada és Circus Ronaldo.
Mendoza s'ha felicitat per la presència de la històrica companyia belga, que actuarà per primer cop al festival, i ha assegurat que podrien ser "caps de cartell de qualsevol festival de circ del món".
A nivell internacional també ha citat les brasileres Circo No Alto i La Mala, que mai han actuat a Reus.
Entre els 22 espectacles que es podran veure Mendoza ha posat en valor que hi haurà noms importants de l'escena tant estatal -Lanördika Circo y Danza o El Fedito- com catalana, amb Escarlata Circus com a referència.
Un dels fets destacables per l'organització és que en aquesta edició per primera vegada des del festival es podran impulsar dues coproduccions, que compten amb la col·laboració de l'Ajuntament d'Olot, Àtrium Viladecans i FiraTàrrega, a més del suport del Mercè Arts de Carrer Festival.
Això farà, segons Mendoza, que "aquests espectacles giraran amb el segell del Trapezi".
Aquestes coproduccions són 'Davaiii' i 'Dioptries', de les companyies catalanes Domichovsky&Agranov i Toti Toronell, respectivament.
Tot plegat en dinou escenaris de la ciutat, que inclouen un parell de novetats.
D'una banda l'ampliació de l'espai de la plaça Llibertat, que comptarà amb graderies per acollir un miler d'espectadors en un escenari circular; i de l'altra una nova ubicació a l'avinguda Carrilet.
Amb aquesta elecció els organitzadors busquen dinamitzar la ciutat i generar un flux d'espectadors més enllà del casc antic.
Amb la cita ja més que consolidada i en constant creixement, l'objectiu dels propers anys dels impulsors del Trapezi és aconseguir que sigui una eina imprescindible per al circ a Catalunya i un referent a escala internacional.
Per aquesta raó el pressupost s'incrementa fins als 504.500 euros, 74.000 euros més que l'any passat.
D'aquest mig milió, 150.000 els aporta l'Ajuntament de Reus, la mateixa quantitat que la Generalitat.
La resta són aportacions de la Diputació de Tarragona, de l'Institut Nacional de les Arts Escèniques i de la Música (INAEM) i de patrocinadors.
Una part d'aquests diners aniran destinats a la zona professional.
La directora de l'àrea d'Arts Escèniques de l'Institut Català de les Empreses Culturals (ICEC), Nèlida Falcó, ha afirmat que la vessant professional ha de ser "un espai de trobada i de relació entre els programadors i les companyies, i que sigui un marc de referència on s'estableix un mercat" amb la voluntat de convertir-se en un "aparador que facilita la contractació i la creació de públic".
Com a novetat d'enguany hi haurà la presència de la federació d'associacions de circ CircoRed, que permetrà atreure més programadors.
La regidora de Cultura de l'Ajuntament de Reus, Montserrat Caelles, ha destacat que per la ciutat "és un privilegi" poder impulsar el Trapezi i ha assenyalat que "ja forma part del nostre ADN".
A més ha posat en valor la trajectòria de la cita i ha assegurat que "hi ha artistes que ara actuen al festival que de petits venien com a públic".

Response: Reus acollirà, entre el 9 i el 12 de maig, Trapezi, la Fira del Circ de Catalunya amb més de cent representacions en 22 espectacles de 31 companyies. Circus Ronaldo, companyia belga, serà el cap de cartell, mentre que en clau catalana actuarà Escarlata Circus. El festival augmenta el seu pressupost fins al mig milió d’euros i potencia l’àrea professional.


Instruction: Donat aquest text, resumeix els punts principals.

Context:
L''Escuadrón Suicida' format pels convictes encarnats per Will Smith, Viola Davis, Scott Eastwood i Margot Robbie arriba aquesta setmana a la gran pantalla.
Basada en els còmics de l'equip més popular de DC, hauran d'afrontar missions d'alt risc per encàrrec del govern americà.
En un altre registre també s'estrena el drama xilè 'La memòria del agua', que se centra en la història d'amor d'una jove parella (Elena Anaya i Benjamín Vicuña) que, després de la mort del seu fill, lluita per mantenir la seva relació enmig del dolor.
La proposta d'animació de la setmana arriba de la mà de 'Mascotes', la nova aposta d'Universal Pictures i Illumination Entertainment, que s'endinsa en la vida d'uns animats animals de companyia i que s'estrena doblada en catala.
'Escuadrón Suicida'
Basada en els còmics de l'equip més popular de DC Còmics, 'Escuadrón Suicida' narra les aventures d'un grup d'antiherois que treballen per al govern americà en missions d'alt risc a canvi de commutar part de les condemnes que compleixen a la presó.
El film, dirigit per David Ayer, Will Smith, Viola Davis, Scott Eastwood i Margot Robbie.
'La memoria del agua'
Dirigida per Matías Bize, el drama xilè 'La memòria del agua' se centra en la història d'amor d'una jove parella (Elena Anaya i Benjamín Vicuña) que, després de la mort del seu fill, lluita per mantenir la seva relació enmig del dolor que els ha fracturat.
Malgrat els intents, no poden sobreposar-se a la pèrdua.
L'espectador assisteix, així, a la subtil construcció de les seves vides i a l'intent per oblidar el que van ser com a parella.
Però apareix la possibilitat de retrobar-se i saben que la decisió podrà canviar el sentit de les seves vides.
'Mascotes'
La proposta d'animació de la setmana arriba de la mà de 'Mascotes', una pel·lícula ambientada en un apartament de Manhattan on els animals de companyia es reuneixen per explicar les seves històries personals.
El líder del grup, un Fox Terrier, veu amenaçada la seva posició a la casa amb l'arribada d'un gos mestís.
La rivalitat els portarà fins als carrers de Nova York, on es trobaran amb un aparentment adorable conill que, en realitat, és el líder d'un exèrcit de mascotes abandonades que busca venjar-se dels amos.
'El verano de May'
El film 'El verano de May' narra la història de May Brennan, una sofisticada novaiorquesa que torna a la seva ciutat d'origen, Amman (Jordània) pel seu casament.
Els conflictes familiars i culturals que es produeixen després de reunir-se amb les seves germanes i es seus pares divorciats la portaran a qüestionar-se el pas que està a punt de fer.
'Regreso a casa'
El director xinès Zhang Yimou abordael periple de Lu Yanshi (Chen Daoming) a principis dels anys setanta, quan s'escapa d'un camp de treball en un intent per tornar amb la seva família, a la que porta anys sense veure.
La seva filla Lu Danyu aconsegueix impedir el retrobament per por a que afecti la seva carrera com a ballarina.
Anys més tard, acabada la Revolució Cultural, Lu Yanshi pot tornar a casa legalment i reunir-se amb la seva família.
La seva dona, Feng Wanyu (Gong Li) pateix una malaltia i no el reconeix.
Tot i això, no ha oblidat el seu marit i el recorda tal i com era en el passat.
'Hello, my name is Doris'
Dirigida per Michael Showalter, 'Hello, my name is Doris' és una enginyosa comèdia amorosa protagonitzada per Doris (Sally Field), una dona de mitjana edat que s'enamora del seu company de feina John Fremont (Max Greenfield), molt més jove que ella.
Des de casa, la Doris investigarà per internet amb l'objectiu d'obtenir informació sobre John, guiada per la néta de 13 anys de la seva millor amiga (Tyne Daly).
'Bella y perdida'
A caball entre el documental i la ficció, Pietro Marcello dirigeix 'Bella y perdida', coescrita juntament amb Maurizio Braucci, un retrat social de la regió de la Campanua en un viatge en què el destí és el de menys.
Un pastor viu en un castell abandonat dels Borbons a la ciutat de Cardietello, i té com a últim desig que rescatin un búfal jove.
Amb la seva mort, un altre pastor ha d'iniciar el viatge des del Mont Vesubi per complir la seva voluntat final.
D'aquesta manera, es mouen per Itàlia per trobar l'animal i portar-lo fins al nord, en una aventura pels paratges més bonics del país.

Response: Aquesta setmana, les estrenes inclouen des de les aventures de còmic de l’”Escuadrón suicida” al drama de “La memoria del agua” del xilè Matías Bize. “El verano de May”, la xinesa “Regreso a casa” i “Bella y perdida”, a cavall entre el documental i la ficció, completen les pel·lícules que es poden veure. En l’apartat d’animació, “Mascotes” s’estrena doblada en català.


Instruction: Donat aquest text, resumeix els punts principals.

Context:
'La segona autoritat del país, amb els resultats a la mà, presenta algunes ombres de dubte sobre la seva legitimitat com a president del Parlament', ha alertat Puig, en referència a Benach.
Sobre Carod, el dirigent de CDC creu que 'el president Montilla té avui majors problemes amb la legimitat interna amb el vicepresident del Govern, davant la lectura dels resultats interns d'ERC'.
Puig creu que, davant el fet que ni Benach ni Carod no han tingut el suport de la militància, 'tenen si més no un punt de feblesa alhora de desenvolupar les seves altíssimes responsabilitats institucionals'.
Així, creu que més enllà de les 'cicatrius internes', 'el prestigi institucional té algun punt de feblesa que abans d'aquest cap de setmana no tenia'.
Tot i la crítica, Puig no ha demanat la dimissió de cap dels dos.
En tot cas, ha qualificat 'd'error' el fet que Benach accedís a 'jugar en aquesta batalla interna', ja que considera que 'la presidència del Parlament ha d'estar per sobre'.
Així, creu que 'la presidència del Parlament s'hauria pogut estalviar' haver-se 'deixat arrossegar a aquest escenari de confrontació partidista'.
En una roda de premsa a la seu de CDC, Puig ha fet una 'cordial felicitació' a Puigcercós i Ridao, per la seva victòria a les eleccions internes en el si del partit, tot dient que 'tindran molta feina' i desitjant que, des del catalanisme, 'hi hagi capacitat d'obrir nous espais de diàleg' i que es creï una 'nova complicitat catalanista'.
Puig ha explicat que ell mateix, i altres dirigents de CDC, s'han posat en contacte amb els nous president i secretari general, per traslladar-los la felicitació.
Convergència no preveu mantenir cap contacte amb Joan Carretero, segons Puig.
Puig considera que, des les votacions, es desprèn una 'continuïtat prevista i previsible', però també que la situació política d'ERC 'se situa en un escenari de menor cohesió interna', fet que tindrà 'repercussions'.
A més, creu que 'pot portar encara una major inestabilitat al Govern', ja que hi ha una 'línia divergent' entre 'la nova direcció' i la 'línia institucional' d'ERC.
El número dos de CDC ha alertat que 'l'aposta estratègia d'ERC en els últims anys ha tingut com a conseqüència l'afebliment de fortalesa del país'.
El secretari general adjunt de CDC ha assegurat que la situació de 'divisió interna' pot 'dificultar que ERC tingui una prioritat pels problemes del país' i 'continuï focalitzant la tensió en els problemes interns del partit'.
A més, ha remarcat que CDC no esperava del congrés d'ERC un canvi en el mapa polític català, i ha assegurat que això només es produirà amb unes eleccions.
Oferiment en finançament i educació
D'altra banda, Puig ha llançat un oferiment a la nova direcció d'ERC en dos temes 'd'absoluta urgència': el finançament i l'educació, sobre els quals es plantegen 'obrir un diàleg'.
D'una banda, pel que fa al finançament, Puig ha dit que vol conèixer quina és la posició de la nova direcció sobre aquesta qüestió, tot i que això no substitueix les negociacions que s'estan fent amb el Govern.
Pel que fa a l'educació, l'oferiment se centra sobretot en 'la defensa del model d'immersió lingüística' i, per tant, sobre la tercera hora de castellà.
'Volem parlar amb la nova direcció d'ERC per veure si en els fronts de llengua i finançament podem establir nous elements de diàleg i de negociació que permetin' encarar-los 'amb major fortalesa de país'.
Valoració d'Unió
D'altra banda, la permanent d'Unió Democràtica de Catalunya (UDC) també ha tractat sobre les eleccions a ERC.
A través d'un comunicat, el secretari general del Comitè de Govern, Josep Maria Pelegrí, ha felicitat a Puigcercós i Ridao.
'Desitgen que aquest procés congressual d'ERC i d'altres partits pugui servir perquè tots plegats defensem els interessos de Catalunya amb la major capacitat possible', ha assegurat.
Pelegrí ha expressat aquest 'desig' d'Unió i ha emplaçat als partits a que 'aquest procés congressual serveixi d'enfortiment perquè tots plegats, assolint els màxims acords possibles, puguem defensar els interessos del nostre país i de les persones que hi viuen'.

Response: Felip Puig, número dos de CDC, valora el resultat de les eleccions internes d’ERC, en què Puigcercós i Ridao han sortit guanyadors per davant de Benach i Carod. Per aquest motiu, Puig qüestiona la legitimitat de Benach com a president del Parlament de Catalunya i de Carod com a vicepresident del Govern. També felicita Ridao i Puigcercós per la seva victòria.


Instruction: Donat aquest text, resumeix els punts principals.

Context:
La contaminació de l'aire a Barcelona ha baixat un 64% durant el mes de març, segons un estudi d'Ecologistes en Acció sota el títol 'Efectes de la crisi de la Covid-19 sobre la qualitat de l'aire urbà a Espanya'.
Aquest informe s'ha fet a partir de mesuraments oficials en 24 ciutats de l'Estat.
La reducció és del 55% de mitjana a les ciutats espanyoles.
A més del confinament, la inestabilitat atmosfèrica també ha contribuït a aquesta millora.
En les grans ciutats, la reducció del trànsit ha aconseguit percentatges molt importants, de l'ordre del 77% a la Zona de Baixes Emissions de Barcelona i del 75% a l'interior de l'M-30 de Madrid.
L'informe elaborat per Ecologistes en Acció analitza les dades oficials de diòxid de nitrogen (NO2) recollits en 125 estacions de mesurament repartides entre les principals ciutats de l'Estat durant el mes de març de 2020 i dels deu anys anteriors.
Presenta, per tant, una foto fixa de la qualitat de l'aire urbà en l'últim mes, abans i després de la declaració de l'estat d'alarma i les mesures de confinament.
Des de la declaració de l'estat d'alarma el passat 14 de març s'ha produït una reducció dràstica dels nivells de contaminació atmosfèrica per diòxid de nitrogen (NO2) en les principals ciutats de l'Estat, amb una mitjana del 55% de disminució dels nivells de contaminació habituals en aquestes dates durant l'última dècada.
A Barcelona s'ha produït una reducció dels nivells de contaminació atmosfèrica per NO2 del 64%.
Aquesta reducció està directament relacionada amb la reducció dràstica del trànsit, així com de l'activitat portuària i aeroportuària, diu Ecologistes en Acció.
La millora de la qualitat de l'aire està sent general, tant en els centres de les ciutats com en les perifèries urbanes, igual que són generals les mesures de limitació de la circulació adoptades.
Si bé persisteix una certa diferència entre la contaminació registrada, major en les estacions orientades al trànsit que en les d'àmbit residencial.
Els nivells de NO2 registrats durant l'estat d'alarma són els més baixos per a la segona quinzena del mes de març de l'última dècada en totes les ciutats analitzades.
Es mantenen, a més, molt per sota del valor límit i la guia anual de l'OMS, quan en les estacions de trànsit aquest llindar se supera sovint.
Territorialment, s'aprecia una menor reducció de la contaminació a les ciutats de la cornisa cantàbrica, potser per factors meteorològics no identificats.
En canvi, les ciutats del litoral mediterrani són les que més han rebaixat els nivells de NO2, fins a concentracions a vegades pròpies d'estacions d'àmbit rural.
Les precipitacions i la inestabilitat atmosfèrica predominants durant el mes de març també han contribuït de manera important a millorar la qualitat general de l'aire.
A menys trànsit menys contaminació
El diòxid de nitrogen (NO2) és el contaminant típic emès pels tubs d'escapament dels automòbils (a més de per les calderes industrials i domèstiques).
La seva evolució, per tant, està directament lligada a les emissions del trànsit motoritzat, sent aquesta la seva principal font a les ciutats i el principal factor que influeix en la qualitat de l'aire urbà, insisteix l'entitat.
Ecologistes en Acció recorda que el NO2 provoca cada any a l'Estat al voltant de 7.000 morts prematures, segons l'Institut de Salut Carles III i l'Agència Europea de Medi Ambient.
És un gas irritant que agreuja les malalties respiratòries i redueix la capacitat de resistència a les infeccions, per la qual cosa la seva dràstica reducció és una bona notícia en el context d'emergència sanitària actual.
Encara que no són objecte de l'informe, les partícules en suspensió (PM10 i PM2,5) i l'ozó també han disminuït de manera notable en la segona quinzena de març, apunta l'ONG.
La crisi de la Convid-19, conclou Ecologistes en Acció, demostra que la reducció estructural del trànsit motoritzat i els canvis en les pautes de mobilitat són la millor eina per a rebaixar la contaminació de l'aire a les ciutats.

Response: Ecologistes en Acció realitza un estudi titulat “Efectes de la crisi de la covid-19 sobre la qualitat de l'aire urbà a Espanya”, a partir de mesuraments oficials a 24 ciutats. La mitjana de reducció de la contaminació de l’aire és del 55% al conjunt de l’estat i del 64% a Barcelona. Conclouen que cal reduir el trànsit motoritzat.


Instruction: Donat aquest text, resumeix els punts principals.

Context:
La consellera d'Ensenyament, Meritxell Ruiz, no descarta redistribuir les 175 hores lectives però no planteja adaptar el calendari escolar als horaris laborals perquè considera que ''l'escola no ha de donar resposta a la mala conciliació'' del país.
En una entrevista a Catalunya Ràdio, Ruiz ho ha qualificat de ''debat social'' que s'ha d'abordar més enllà de l'àmbit escolar.
En una línia similar s'ha manifestat el portaveu del sindicat USTEC-STEs Ramon Font que assegura que ''l'estiu mediterrani és per estiuejar'' i veu poc saludable posar 30 alumnes d'ESO en una aula a 29 graus.
Font però sí ha mostrat discrepàncies amb el departament pel que fa als recursos de personal que incorporen aquest curs.
En una entrevista a Catalunya Ràdio, la consellera d'Ensenyament ha assegurat que Catalunya és dels països europeus que més hores lectives es fan, 175, i que tot i que es podrien distribuir de manera diferent, no s'han d'adaptar als horaris laborals dels pares perquè considera que l'escola no ha de donar resposta a la ''mala conciliació'' del país.
Creu que el debat és més ampli, és un ''debat social'' que s'ha d'abordar des de diferents punts de vista, i recorda que més aturades, com la setmana blanca fa uns anys, poden no ser positives pels infants, ja que en aquell cas, tampoc no van descansar
En una línia similar s'ha posicionat Ramon Font, portaveu del sindicat majoritari USTEC-STEs, que considera que ''l'estiu mediterrani és per estiuejar'' i planteja les dificultats que suposaria posar 30 alumnes de Secundària a una aula a gairebé 30 graus.
Font creu que no és possible ni per ''salut laboral'' i per això, defensa el calendari actual.
Ruiz i Font si que han discrepat però en els recursos humans que s'han previst per aquest nou curs escolar que comença la setmana vinent.
La consellera d'Ensenyament ha reiterat que el curs comença amb més docents per als 7.000 alumnes nous que comencen, i tot i reconèixer que els recursos són limitats, considera que hi ha més atenció a l'alumnat que en anteriors cursos perquè, per exemple, la reducció d'hores dels majors de 55 anys no es farà d'hores de classe sinó de permanència.
Ruiz ha manifestat que millorar les substitucions, que en el 76% dels casos es duen a terme segons els criteris anteriors a les retallades, és una de les prioritats d'enguany i que per això, els docents substituts s'incorporen als centres dos dies abans que comenci el curs, amb un cost per a l'administració, d'1'2MEUR aproximadament.
Els sindicats consideren que per fer front a la població escolar encara fan falta 7.000 mestres, i Ramon Font ho eleva a 11.000 si se seguissin les reivindicacions del 2010, per a 6a hora, reforços, desdoblaments, etc.
''Si volguéssim estar com el 2010, en necessitaríem 11.000'' , ha manifestat.
Per Font, un dels problemes del Departament és que demana fer el mateix que fan altres amb un terç dels recursos, i lamenta que iniciatives com Escola Nova 21, un plantejament que Ruiz defensa per reflexionar sobre les maneres d'ensenyar i aprendre, són només una ''operació de màrqueting'' perquè el principal problema del sistema escolar a Catalunya, és la segregació escolar.
Ruiz també ha reiterat que el model de trilingüisme que es demana a Catalunya ja està ''superat'' per un model ''plurilingüe'' amb dues llengües estrangeres a més del català i el castellà.
Per Ruiz és important recordar que no per introduir una llengua més s'ha de ''carregar'' el català.
La consellera també ha recordat que els alumnes catalans no faran enguany les revàlides i que no té sentit relacionar el títol amb un examen d'un dia.
Ruiz s'ha mostrat optimista en què la LOMCE canviï perquè creu que no té sentit tirar-la endavant sense consens.

Response: La consellera d’Ensenyament, Meritxell Ruiz, ofereix redistribuir les 175 hores lectives, però no adaptar l’horari escolar al laboral. El portaveu del sindicat USTEC-STEs, Ramon Font, es mostra d’acord que no es poden posar 30 alumnes dins una aula a 29 graus. Discrepen en el nombre de docents necessaris per cobrir la demanda, 7.000 per a Ruiz i 11.000 per a Font.


Instruction: Donat aquest text, resumeix els punts principals.

Context:
"Vull que passin 20 o 30 anys, mirar endarrere i veure que no soc un estil ni un tipus de cançó, sinó que es poden arribar a fer moltes coses a la vida".
Així ho ha manifestat el cantant Ramon Mirabet en una entrevista amb l'ACN.
Ha posat com exemple que el tercer disc, del qual només n'ha presentat alguns temes, "serà molt més pop que els altres àlbums, però si t'escoltes tot el disc i escoltes el primer i segon, me'n vaig en moltes línies musicals diferents i al final, l'essència és allà".
El cantant presenta algunes d'aquestes noves cançons del seu futur tercer disc aquest dimecres a la Sala Razzmatazz de Barcelona.
"Amb el primer disc ningú esperava res de mi, només jo, però al tercer et comences a plantejar si les cançons agradarà a la gent que ve als concerts i això no m'havia passat abans".
Després de passar ja per l'Strenes, Mirabet presentarà les seves cançons a Barcelona en un concert a la Sala Razzmatazz aquest dimecres i seguirà amb actuacions a la Sala Joy Eslava de Madrid, el 14 de juny; al Festival Coordenades La Bisbal, dos dies després; al Sons Solers de Sant Pere de Ribes el 13 de juliol i al Concerts al Fòrum Romà d'Empúries, el 4 d'agost.
Sobre el seu recorregut des de la publicació del seu primer àlbum, Mirabet ha manifestat que nota "que el projecte es va fent gran i que la gent no només coneix una o dues cançons, sinó que les canta totes.
I això fa que tinguis més seguretat i confiança".
Ha considerat que és "una cosa que es retroalimenta, és una energia que dona al púbic i aquest li torna" i "tot es va retroalimentant i va creixent".
"La seguretat la vas agafant a mesura que la gent es va fent seves les cançons", ha recalcat.
"Quan tens una identitat pròpia, al final vas agafant més seguretat i t'identifiques més amb qui ets i el que estàs fent", ha dit, al temps que ha afirmat: "Al final te n'adones que tothom val pel que vulgui, l'únic que un ha de creure amb si mateix i identificar-se amb el que fa".
Les diferències entre el primer i el tercer disc, és que a l'inici, ha dit, ningú esperava res d'ell, però "no sabia què era capaç de fer, feia el que sabia i podia", però al tercer, s'ha començat a "plantejar si les cançons agradaran a la gent que va als concerts.
Això no m'havia passat abans", ha afegit.
Mirabet ha apuntat que en el món de l'art arriba un punt en què "un ha de decidir: si tenir personalitat, caràcter i arriscar-se o seguir una corrent i que et pugui anar millor o pitjor".
Ha ressaltat que això li està fent fer "una espècie d'estudi mental sobre com està la industria i el públic i com es vol veure d'aquí uns anys".
Ha posat com exemple David Bowie, qui ha "arribat a fer un disc de blues, de jazz, de pop...".
"Vull que passin 30 anys, mirar endarrere i veure que no soc un estil ni un tipus de cançó", ha dit.
El tercer disc
Mirabet ha manifestat que va assistir a molts concerts l'any passat, ja siguin petits o grans i els que més el van marcar són els que aconseguien que "hi hagués una emoció en el públic en tot el que estava passant".
Ha declarat que ha viscut molt el jazz des de petit i ha indicat que després un escolta una cançó pop amb tres acords i una melodia senzilla i "emociona molt".
"En aquest tercer disc he treballat més les estructures més una estrofa que condueixi a una tornada", ha recalcat, al temps que ha manifestat que és la primera vegada que es posa de ple en tot el disc i la producció.
Sobre les lletres i temàtiques del nou disc, el cantant ha dit que sempre tracten sobre "coses que està vivint".
Creu que en aquesta ocasió serà "més autèntic" perquè en els dos anteriors àlbums va passar que quan sortia el disc potser feia un any que havia composat els temes i quan ha acabat la gira, fa tres.
"En aquest disc he volgut gravar i composar a la vegada perquè volia que el què gravava ho estigués vivint en aquell moment", ha explicat.
Publicació
Pel que fa el procés de rodatge del disc, ha dit que volien canviar la forma de publicar-lo.
Sempre es publicava un EP de quatre temes i després el disc, ha detallat.
"Avui en dia la gent no té paciència per escoltar-se un disc, tenim la sort que amb un botó tenim tota la informació que volem quan volem i fa que no tinguem la paciència per veure el treball d'una persona".
En aquest sentit, han anat publicant els temes i també han decidit que la gent pugui descobrir els nous temes als concerts.

Response: Ramon Mirabet presenta a la sala Razzmatazz algunes cançons del seu tercer disc. És un projecte que pretén consolidar el caràcter i l’autenticitat de la seva música. Mirabet segueix l’exemple de David Bowie de provar diferents estils i no estancar-se en un tipus de cançó. Que el públic conegui les cançons dels seus discs anteriors li aporta confiança i seguretat.


Instruction: Donat aquest text, resumeix els punts principals.

Context:
El candidat a la primera secretaria del PSOE, Patxi López, ha assenyalat que el conflicte entre Catalunya i l'Estat "és un problema de tots els espanyols", no només dels catalans, i que la seva prioritat és donar-li resposta amb diàleg i "parant màquines" per evitar "un xoc de trens que suposi fer més gran la fractura social i el conflicte institucional".
Aquí, López ha afegit que per aconseguir això cal "molta voluntat política" i que la seva candidatura, que aposta per "una esquerra exigent i radical" que no es defineixi per "votar amb el PP cada setmana", té voluntat de fer el que calgui per trobar una solució.
El candidat socialista, abans de reunir-se amb càrrecs socialistes del Baix Llobregat a Cornellà, ha defensat el seu model de campanya amb actes petits i de molta proximitat assegurant que "no s'hi val" dir que "és el temps dels militants i després no escoltar-los" passant d'un acte multitudinari a un altre "sense prendre nota del què vol la militància".
En la seva campanya a les primàries socialistes, Patxi López ha centrat aquest divendres la seva activitat a l'àrea metropolitana de Barcelona.
Al matí ha fet un acte a Badalona, i a la tarda s'ha desplaçat a Cornellà de Llobregat per celebrar un a trobada amb dirigents socialistes del Baix Llobregat i, més tard, una altra amb militants.
A l'acte de Cornellà, el candidat socialista ha estat acompanyat, entre d'altres, per l'alcaldessa de Gavà, Raquel Sànchez, i el primer secretari del PSC al Baix Llobregat i alcalde de Sant Joan Despí, Antoni Poveda.
López ha defensat que actes com el celebrat a Cornellà de Llobregat, amb un auditori d'una cinquantena de persones, "és el format que es mereix" el procés de primàries socialista.
Aquí, ha afegit que, a diferència del què fan els altres candidats, ell no concentra els militants sinó que els va a buscar allà on són per escoltar les propostes i com creuen que ha de ser el PSOE del futur.
A banda del contacte amb la militància, l'exlehendakari ha defensat la utilitat dels debats entre candidats i ha reclamat a la gestora del partit que aposti per aquesta fórmula de confrontar models i programes.
"M'agradaria que la gestora no organitzés un únic debat sinó que en convoqui tres o quatre perquè serveixen per contrastar idees i debatre el model de partit i de societat", ha afegit.
Sobre el model de partit, López ha destacat que la seva candidatura defensa la unitat del PSOE a l'entorn d'un projecte d'esquerres "exigent i radical" que deixi enrere el temps de la divisió i l'enfrontament i busqui la manera de començar a caminar units "a partir d'un socialisme molt més exigent del que tenim ara".
"Ofereixo als militants del PSOE la vocació indiscutible d'unir i integrar en aquest partit els que pensem diferent", ha reblat.
López ha assenyalat que el futur del partit s'ha de bastir a partir dels postulats d'una esquerra radical que no es defineixi "per votar amb el PP cada setmana per temperar les polítiques de dretes", ni per "buscar un pacte amb Pablo Iglesias a tota costa en una esquerra irreal que no segueixi ningú".
Per últim, sobre l'inici del lliurament de les armes per part d'ETA, Patxi López ha assegurat que "és una demostració més que la banda terrorista ha estat derrotada per la democràcia i per una societat que no va acceptar mai el seu xantatge".
També constat, ha afegit, que ETA sempre arriba tard a les coses perquè ha començat a entregar les armes cinc anys després d'anunciar l'alto el foc definitiu.
"Esperem que no triguin cinc anys més per anunciar la seva dissolució definitiva", ha proclamat.
Amb tot, l'exlehendakari ha deixat clar que no es pot "tòrcer el morro" amb el què està passant com fan alguns perquè en definitiva l'entrega de les armes vol dir que s'ha derrotat als terroristes.

Response: Patxi López, candidat a primer secretari del PSOE, ha fet actes de campanya de petit format a l'àrea metropolitana de Barcelona. Assegura que prioritza el diàleg per resoldre el conflicte entre Catalunya i Espanya i que cal evitar “fer més gran la fractura social”. Defensa la unitat del PSOE amb un projecte d’esquerres “exigent i radical”.